Jette Gottlieb (EL), 1997-11-21:
Når Enhedslisten har udarbejdet et konkret forslag om at se nærmere på en bompengeordning i København og Århus, skyldes det reelt, at regeringen stadig ikke har taget nogen som helst konkrete initiativer til at nedbringe bilpendlingen ind i og ud af de store byer i Danmark.
Der mumles ganske vist lidt her og dér om road pricing, men det er jo blot en syltekrukke, for at man kan undgå at gøre noget her og nu, hvor luftforureningen stiger dag for dag og støjen og larmen ligeså, og hvor bilerne lægger beslag på stadig mere plads i byerne.
Og noget af det, der bekymrer mig mest, er den tilsyneladende ligegyldighed med hensyn til de stadig kraftigere meldinger om bilernes skadevirkninger på børnene i byen, og jeg kan ganske enkelt ikke forstå, at en socialdemokratisk-radikal regering sætter bilismen højere end børnenes sundhed.
Det svarer nærmest til en differentieret benzinafgiftsforhøjelse, og det er regeringen jo meget stærkt imod, og derfor har jeg heller ikke nogen som helst tiltro til, at regeringen til sin tid - udvalg eller ej - vil indføre road pricing.
Under alle omstændigheder vil der gå mange år, før det er teknisk
muligt,
og imens vil hundredtusinder af børn blive udsat for en stadig større luftforurening.
Den eneste farbare vej til at få nedbragt bilpendlingen i storbyerne er at opbygge et velfungerende og billigt kollektivt trafiksystem - f.eks. et letbanesystem som det, der findes i mange andre europæiske storbyer - kombineret med betaling for indkørsel i byen.
Her er det afgørende, at indtægterne fra betalingssystemet målrettet går til udbygningen af det kollektive trafiksystem, og her afviger vi meget fra de planer, der forelå i Oslo.
For når vi i vores forslag har peget på en videreudvikling af bompengesystemet, som det er indført i Oslo, så er det, fordi det er teknisk muligt, ikke fordi vi synes, det formål, man havde i Oslo, var særlig velegnet til det københavnske forslag. I vores forslag har vi koblet bompengekortet til et netkort til den kollektive trafik, og meningen med dét er, at bilisterne daglig motiveres til at vælge bussen eller toget i stedet for bilen.
Og jeg er overbevist om, at netop denne kobling mellem betalingssystemet og udbygningen af det kollektive trafiksystem samt den daglige motivation til at vælge det kollektive system ikke alene vil kunne forstås af befolkningen, men også vil blive opfattet som en ganske fornuftig kobling.
Nu hørte jeg, at Fremskridtspartiets ordfører stod og gættede på, om det kunne lade sig gøre, og sådan nogle ting, og dér kan jeg da oplyse, at ud over os selv er både Transportrådet og Københavns Kommunes Tekniske Afdeling nået frem til, at skulle man indføre sådan et system, ville det blot kræve omkring 30 porte.
Mere er ikke nødvendigt, og det er jo ganske overskueligt.
Jeg så selvfølgelig helst, at man indførte systemet i morgen, men vi har altså i forslaget været så beskedne alene at foreslå en nærmere vurdering af det, herunder en analyse af den miljømæssige effekt og af forbedringen af børnenes vilkår ved at indføre et sådant betalingssystem og en forbedring af de kollektive trafiktilbud.
Mit problem er, at jeg ikke har hørt ét eneste fornuftigt argument imod en gennemførelse af en sådan analyse, men kun har hørt flere ordførere sige, at de gerne vil undersøge road pricing yderligere, og det er jo dejlig uforpligtende.
Jeg ser selvfølgelig også gerne, at Folketinget vedtager det af SF fremsatte forslag om, at kommuner og amter får mulighed for på egen hånd at indføre et betalingssystem.
Den ene årsag er, at det er et overordnet samfundsproblem, altså et problem, som ikke bare har lokale perspektiver, men også er et spørgsmål om nedbringelse af trafikkens CO2-del, for det er jo sådan, at vi allerede nu halter så langt bagefter den målsætning, som regeringen gang på gang har bekræftet, at vi faktisk er i en situation, hvor vi årligt skal nedskære CO2-udslippet fra trafikken med ca. 2 pct., og det er ganske meget.
Og den anden årsag er, at selv hvis kommunerne ønskede at indføre et sådant system, så må de ikke. Men den sammenhæng tager SF's forslag jo højde for. Ministeren henviser til, at det for tiden er udpendlingen, der vokser i Københavnsområdet. Men det gør det jo ikke bedre, at det nu er de københavnske bilister, der kører ud af byen og ind igen, end at det er de bilister, der kommer fra omegnskommunerne, der kører ind i byen og ud igen, og derfor er vores forslag også rettet begge veje: Indpendlerne betaler, når de kører på arbejde, og udpendlerne, når de skal hjem.
Det er der da logik i.
dog har udtalt sig positivt om.
Og hvis det er muligt at lave en beretning, så kan vi gøre dét.
Men hvis det ikke er tilfældet, må vi jo have forslaget til anden behandling, og så må en afstemning give befolkningen i København og Århus en klar melding om de enkelte partiers holdning til biltrafik kontra kollektiv trafik.